I mellomtiden trakk de norske styrkene på hovedveien seg tilbake til stilling ved Espeset. På morgenen 2. mai kom en tysk patrulje med bombekastere mot stillingen. De norske mitraljøsene åpnet ild på 300 meter hold. Noen av tyskerne falt og ble liggende på veien, resten klarte å gjemme seg i skogen. Kl. 11.00 la tyskerne en artillerikonsentrasjon på de norske stillingene. En time senere fikk de også mitraljøseild fra en høyde nordøst for stillingene. Ilden holdt ved, og etter hvert gikk de norske tilbake til en forberedt skiftestilling ved Steinsrud. Her kom det også forsterkninger fra Rjukan.